หุ้นTUFคึกคักผู้ถือหุ้นแห่จองซื้อ
หุ้นเพิ่มทุน “TUF” คึกคัก ผู้ถือหุ้นจองซื้อเกินกว่าเท่าตัวของจำนวนที่กำหนดไว้
22 พ.ค. 2555

หุ้นเพิ่มทุน “TUF” คึกคัก ผู้ถือหุ้นจองซื้อเกินกว่าเท่าตัวของจำนวนที่กำหนดไว้
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์   หรือทียูเอฟ ผู้นำและเชี่ยวชาญด้านอาหารทะเลด้วยนวัตกรรมและคุณภาพที่มีแบรนด์ชั้นนำระดับโลก กล่าวถึง ผลสำเร็จของการออกหุ้นเพิ่มทุน จำนวน 191,264,422 ล้านหุ้น ให้กับผู้ถือหุ้นเดิมของบริษัท ทั้งนี้ได้มีการเปิดให้ใช้สิทธิจองหุ้นชุดนี้เมื่อช่วงวันที่ 14- 18 พ.ค. 2555 ที่ผ่านมาว่า ได้รับความสนใจสูงมาก โดยมีผู้ถือหุ้นขอใช้สิทธิเต็มตามสัดส่วนที่บริษัทกำหนดไว้คือ 5 หุ้นสามัญเดิมต่อ 1 หุ้นสามัญใหม่ ที่ราคาหุ้นละ 50 บาทต่อหุ้น และขณะเดียวกันผู้ถือหุ้นก็แสดงความจำนงขอจองซื้อเพิ่มอีกเป็นจำนวนมาก ซึ่งส่งผลให้ความต้องการหุ้นเพิ่มทุนสูงกว่าเท่าตัว ของจำนวนหุ้นที่บริษัทเสนอขาย
“สำหรับการเพิ่มทุนครั้งนี้ จะทำให้บริษัทมีความพร้อมสำหรับการลงทุนเพิ่ม รวมถึงช่วยเรื่องการชำระหนี้ให้รวดเร็วขึ้น ลดภาระดอกเบี้ยให้กับบริษัท ช่วยเสริมสภาพคล่องสำหรับการขยายธุรกิจต่อไป การมีความพร้อมทางด้านการเงินที่แข็งแกร่งจะช่วยเพิ่มศักยภาพทางการแข่งขันของบริษัท และดำเนินธุรกิจได้อย่างมีประสิทธิภาพ ซึ่งการเพิ่มทุนนี้จะทำให้บริษัทมีเงินทุนเพิ่มประมาณ 9,600 ล้านบาท สำหรับนำไปใช้ในวัตถุประสงค์ดังกล่าว” นายธีรพงศ์กล่าว